Baarimies käväisi yli 150 kapakassa Tallinnassa - Matkat - Ilta-Sanomat
Tallinna 157 kapakasta nähtynä
S.O.S. Baar sijaitsee osoitteessa Kopli 83. Baarimies nauttii täällä perunapiirakan ja oluen.
Julkaistu: 16.12.2014 19:22
Baarimies Tallinnassa -opas esittelee 157 baaria. Jotain olennaista silti uupuu.
Kirjaa lukiessa syntyy nopeasti käsitys, että Tallinnassa on valtava määrä anniskeluravintoloita, joissa ei todellakaan ole syytä vierailla.Tekijöiden rehellinen ote kohteeseensa selviää jo esipuheen toisesta kappaleesta, jossa he kirjoittavat, että "vaikkakin arvostamme laatua, suosimme virolaisuutta ja erilaisuutta."Koska kirjoittajat ovat kuitenkin samalla niin innoissaan Viron pääkaupungin baarielämästä, voi edellisen ehkä tulkita myös tahattomaksi komiikaksi.Baarimiehet arvostavat tunnelmaa, alkuperäisyyttä ja perinteitä. Tekijät puhuvat marginaalista ja siellä viihtymisestä. Satunnaiselle Tallinnan-kävijälle opas tarjoaa esikaupungeissa sijaitsevien nuhjuisten kellaribaarien ja keskustan persoonattomien turistipyydysten lisäksi lukuisia uusia elämyksiä kahden ääripään välimaastosta.Vaikka juomavalikoimien laajuus on Tallinnassa viime vuosina kasvanut, Veski Körtsin yhdeksän viskin valikoiman kuvaileminen hyväksi saattaa yllättää yltäkylläisyyteen tottuneen nautiskelijan. Hupaisana ilmaisuna voi pitää, että Pikk 1:ssä sijaitseva Brewery tarjoilee "jopa aitoa samppanjaa". On siinä samppanjan tuottajilla vielä valtavasti tekemistä ennen kuin Champagnen maakunnan nimikkojuomasta tulee arkista luksusta näillä leveysasteilla.Kirjassa suositellaan paikoitellen oluiden lisäksi ruokaa. "Täyttävä" ja "edullinen" ovat usein annoksiin liitettyjä määreitä.Tekijät tuntevat kaupungin kadut kuin tuoppinsa jäljet. Lukija jää kuitenkin kaipaamaan karttoja. Ainakin suositeltujen baarikierrosten yhteyteen ne olisivat kuuluneet. Selvä puute.Baarimies Tallinnassa -kirjan (Arktinen Banaani) ovat tehneet Heikki Kähkönen, Pekka Linnainen, Tapio Mäkeläinen, Mikko Savikko ja Andres Teiss. Edellinen versio oppaasta ilmestyi 2011.　James Ramsden isännöi Pudel Baaria.